ചോദ്യോത്തരവേളയില് ഹരിത വിഷയം ഉന്നയിച്ച് ഭരണപക്ഷം ദുരുദ്ദേശപരമായ ചോദ്യങ്ങള് പാടില്ലെന്ന് പ്രതിപക്ഷം തിരുവനന്തപുരം: ഹരിതയിലെ പ്രശ്നങ്ങള് നിയമസഭയില് ഉന്നയിച്ച് ഭരണപക്ഷ എംഎല്എ. ചോദ്യോത്തരവേളയില് ഭരണപക്ഷ അംഗമായ പി.പി. ചിത്തരഞ്ജനാണ് ഹരിതയുടെ പേരെടുത്ത് പറയാതെ വിഷയത്തില് ചോദ്യം ഉന്നയിച്ചത്. എന്നാല് ദുരുദ്ദേശപരമായ ചോദ്യങ്ങള് പാടില്ലെന്ന് സഭാ നടപടിചട്ടത്തില് പറയുന്നുണ്ടെന്നും അത് ലംഘിക്കുകയാണെന്നും പ്രതിപക്ഷം ചൂണ്ടികാട്ടി. സ്ത്രീക്ക് വേണ്ടിയും ആത്മാഭിമാന ക്ഷതത്തിനുമെതിരെയും പ്രതികരിച്ചതിനെതിരെ സംസ്ഥാനത്തെ ഒരു രാഷ്ട്രീയ പാര്ട്ടിയുടെ നേതൃത്വം ആ പാര്ട്ടിയിലെ വനിതാ പ്രവര്ത്തകര്ക്കെതിരെ നടപടി സ്വീകരിക്കുകയും കൂടുതല് അവഹേളനത്തിന് ഇരയാക്കുകയും ചെയ്തത് മൂലം സമൂഹത്തില് ഉളവായിട്ടുള്ള പൊതുബോധം മാറ്റിയെടുക്കാന് സര്ക്കാര് തയാറാകുമോ എന്നതായിരുന്നു പി.പി. ചിത്തരഞ്ജന്റെ ചോദ്യം. അതേസമയം ലീഗിനെ ലക്ഷ്യമിട്ടുള്ള ഭരണപക്ഷ അംഗത്തിന്റെ ചോദ്യത്തെ പ്രതിപക്ഷം ശക്തമായി എതിര്ത്തു. വിഷയം ഒരു പാര്ട്ടിയുടെ ആഭ്യന്തര കാര്യമാണ്. അത്തരം കാര്യങ്ങള് സഭയില് ചോദ്യോത്തരമാക്കി മാറ്റി രാഷ്ട്രീയ ചേരിപ്പോര് നടത്തരുതെന്ന് പ്രതിപക്ഷ നേതാവ് പറഞ്ഞു. ചോദ്യം റദ്ദാക്കണമെന്ന് വി.ഡി. സതീശന് ആവശ്യപ്പെട്ടു. സാധാരണക്കാരുടെ പ്രശ്നങ്ങള് ഉയര്ത്തി അതില് പരിഹാരം കാണാനുള്ള വേദിയാണ് ചോദ്യോത്തരവേളയെന്നും സതീശന് ചൂണ്ടിക്കാട്ടി. എന്നാല്, ചോദ്യം ഉന്നയിച്ച അംഗം എഴുതി തന്നാല് മാത്രമെ റദ്ദാക്കാന് സാധിക്കൂ എന്നതായിരുന്നു സ്പീക്കര് എം.ബി. രാജേഷിന്റെ നിലപാട്. . പ്രതിപക്ഷ നേതാവ് ഉന്നയിച്ച വിഷയം ഗൗരവമുള്ളതു കൊണ്ടാണ് മുമ്ബ് റൂളിങ് നല്കിയതെന്നും സ്പീക്കര് വ്യക്തമാക്കി. ഇതേതുടര്ന്ന് പ്രതിപക്ഷ അംഗങ്ങള് സഭക്കുള്ളില് ബഹളം വെക്കുകയായിരുന്നു. പൊതുസമൂഹത്തില് തെറ്റായ സന്ദേശം നല്കുന്ന സ്ത്രീവിരുദ്ധ ഇടപെടലില് നിന്ന് രാഷ്ട്രീയപാര്ട്ടികള് മാറിനില്ക്കണമെന്ന് മുഖ്യമന്ത്രി ചോദ്യത്തിന് മറുപടി നല്കി. ഇതാണ് സര്ക്കാര് നിലപാട്. സ്ത്രീകള്ക്ക് അന്തസ്സോടെ ജീവിക്കാനുള്ള പദ്ധതികള് സര്ക്കാര് നടത്തുന്നുണ്ട്. സ്ത്രീ സുരക്ഷക്കുള്ള നിയമപരിരക്ഷ, സേവനങ്ങള് എന്നിവ സംബന്ധിച്ച ബോധവത്കരണം നല്കി വരുന്നുണ്ടെന്നും മുഖ്യമന്ത്രി വ്യക്തമാക്കി. The post ചോദ്യോത്തരവേളയില് ഹരിത വിഷയം ഉന്നയിച്ച് ഭരണപക്ഷം ദുരുദ്ദേശപരമായ ചോദ്യങ്ങള് പാടില്ലെന്ന് പ്രതിപക്ഷം first appeared on MalayalamExpressOnline.